Activitatea de Predare – Între Rutină și Creativitate

Mulți profesori nu realizează importanța și impactul pozitiv al unui element central în cadrul procesului de educație și anume, creativitatea. Sarcina profesorului nu este numai să transfere mecanic noțiuni și informații, ci să provoace mințile tinere și impresionabile, să le dezvolte critica și creativitatea, pentru a-i stimula să gândească „outside the box”, să vină cu soluții unice la diferite probleme; deci să-i pregătească pentru lumea reală, unde angajatorii cer competențe și idei revoluționare. În opinia mea, un profesor bun nu le spune elevilor ce să gândească, ci îi îndrumă cum să raționalizeze printr-o diseminare personală a informației primite.

Dar hai să înțelegem mai întâi ce reprezintă creativitatea. Ea constituie un fenomen complex, cu multe dimensiuni, care, în prezent, este un obiect de studiu pentru mai multe științe. Latura cea mai importantă a cercetărilor efectuate asupra creativității este legată de caracterul practic-aplicativ al acestor studii, care urmăresc proiectarea modalităților de stimulare a comportamentelor creatoare. Pentru ca un adult să devină „creativ” este necesar un „antrenament” în această privință, care să înceapă încă din copilărie. De aceea, școala reprezintă factorul decisiv care poate contribui la valorificarea creativității potențiale a elevilor, la stimularea ei, dar, mai ales, la educarea acesteia.

Bineînțeles, se pune întrebarea dacă există loc pentru o predare creativă în cadrul anumitor discipline mai rigide, cum ar fi matematica. Răspunsul este „da”. Orice disciplină se presupune să poată fi aplicată în viața de zi cu zi și, deși materia este rigidă și nu poate fi schimbată, ea trebuie să fie receptată de elevi astfel încât să o poată utiliza și în afara școlii, într-un mediu extern, unde variabilele și situațiile se modifică de la un minut la altul. Pornind de la această premisă, profesorul poate să facă cel mai mic pas în direcția unei metode de predare mai creative și anume să ofere exemple concrete din viața reală.

Creativitatea în procesul didactic presupune două variabile: stimularea acesteia la elevi și formarea, respectiv aplicarea unor metode creative și atractive în predare. Stimulând creativitatea elevilor, se stimulează dezvoltarea gândirii lor ca sursă de satisfacție și autorealizare. Fără creativitate, umanitatea nu ar fi cunoscut cele mai importante inovații și progrese, de aceea este un fapt extrem de nefericit că în școlile noastre se stimulează, mai degrabă, o atitudine conformistă și o învățare mecanică.

Unii autori consideră că învăţarea creativă are loc în două etape:

1. Învăţarea participativă – în cadrul căreia elevul este determinat să redescopere cunoştinţele prin efort propriu de gândire, el participând la elaborarea conceptelor, a legilor, principiilor etc. Metodele utilizate în acest proces sunt: problematizarea, cercetarea şi descoperirea, dialogul euristic, modelare, dezbatere, dramatizare şi au ca scop dezvoltarea la elevi a siritului de observaţie, a gândirii logice şi ştiinţifice.
2. Învăţarea anticipativă – elevul este angajat în procesul creaţiei prin participarea la invenţii, inovaţii şi descoperiri, dezvoltându-i inteligenţa şi imaginaţia creatoare.

Astfel, dintre procedeele utilizate la stimularea creativităţii elevilor în legătură cu diverse obiecte sau fenomene menţionăm :

* Utilizarea – Ce alte întrebuinţări poate avea obiectul…? Dar dacă ar fi modificat?
* Analogia – Cu ce alte obiecte (fenomene) se aseamănă?
* Adaptarea – Cum poate fi adaptat pentru alte întrebuinţări?
* Modificarea – Îi putem da o formă nouă? Îi putem schimba destinaţia, mişcarea, sunetul, forma, culoarea? Ce alte schimbări îi putem aduce?
* Multiplicarea – Ce i se poate adăuga?
* Diminuarea – Ce i se poate sustrage? Poate fi micşorat? Cum poate deveni mai aerodonamic?
* Substituirea – Ce să punem în loc? Pot fi înlocuite unele părţi? Cu ce ? Care sunt consecinţele?
* Rearanjarea – Prin schimbarea părţilor componente? Prin stabilirea altui model? Prin schimbarea cauzelor şi efectelor?
* Inversarea (opunerea) – Putem schimba ordinea de desfăşurare? Putem schimba ordinea operaţiilor, a termenilor, a fenomenelor? Ce îi putem opune?
* Combinarea – Se poate efectua un amestec, un aliaj, un ansamblu, sau să combinăm unităţile, ideile faptele?

„Creativitatea nu este un proces linear, în care tu trebuie să înveți toate abilitățile necesare înainte de a începe. Este adevărat că munca creativă în orice domeniu implică o stăpânire în creștere a abilităților și conceptelor. Dar nu este adevărat că ele trebuie stăpânite înainte ca munca creativă să poată începe. Concentrarea izolată pe abilități poate ucide interesul în orice disciplină. Mulți oameni au fost îndepărtați de matematică pe viață din cauza nesfârșitelor sarcini mecanice care nu au făcut nimic pentru a-i inspira să vadă frumusețea numerelor. Mulți au petrecut ani exersând mecanic pentru examenele la muzică, doar pentru a abandona cu totul instrumentul odată ce au absolvit. Motorul real al creativității este un apetit pentru descoperire și o pasiune pentru munca în sine. Când elevii sunt motivați să învețe, ei dobândesc în mod natural abilitățile de care au nevoie pentru a termina munca. Stăpânirea acestor abilități crește pe măsură ce ambițiile lor creative se lărgesc.” spunea Sir Ken Robinson.

După cum s-a spus, creativitatea în procesul didactic presupune și existența și utilizarea unor metode creative în predare și evaluare, metode care, din păcate, nu sunt la fel de frecvente precum cele clasice și rutiniere. Nici lipsa de dotări moderne a școlilor românești nu ajută la împlinirea acestui imperativ educațional – laboratoarele sunt de multe ori slab dotate, tehnologiile de vizualizare sunt puține, computerele sunt de asemenea în număr mic și sunt folosite, de multe ori, doar la ora de informatică.

În concluzie, creativitatea în procesul didactic trebuie să fie considerată o prioritate în cadrul sistemului de învățământ, căci implică o dotare adecvată și modernă a școlilor, o pregătire adecvată a profesorilor și, prin acestea, o dezvoltare liberă și armonioasă a minților tinere.